<classify> WIZARA ya Maji imeamua kumuenzi Baba wa Taifa, Mwalimu Julius Nyerere kwa kufufua na kuboresha mradi wa maji Ntomoko, wilayani Kondoa, alioshiriki kutumia nguvu zake kuujenga miaka 1970.Akizungumza katika mkutano wa hadhara uliofanyika katika kijiji na kata ya Busi, wilayani Kondoa, Katibu Mkuu Wizara ya Maji, Profesa Kitila Mkumbo alisema wizara hiyo inaufufua mradi huo katika kuenzi juhudi za Mwalimu alizotoa katika kuanzisha miradi huo. Profesa Mkumbo alisema, Baba wa Taifa katika kujali shida za maji za wananchi wake katika vijiji 17, aliamua kwenda kuweka kambi ya siku 30 katika kijiji cha Busi na kushika jembe kuchimba mrefeji kuanzia mlimani na kulaza mabomba ya maji hadi kijijini hapo.Diwani wa Busi, Omari Ilale alisema wakati Mwalimu Nyerere akifanya kazi hiyo ya kuchimba mfereji huo akishirikiana na wananchi, Alipumzika kwenye kivuli cha mti uliopo karibu na Shule ya Msingi Busi, ambacho wakazi wa kijiji hiki pamoja na walimu wa shule ya msingi wamekuwa wakiuenzi na kuutunza hadi leo.Profesa Mkumbo alisema kutokana na mchango huo wa hali na mali wa hayati Mwalimu Nyerere, wakati huu ambapo taifa likikaribia kufanya kumbukumbu ya miaka 20 tangu alipofariki dunia, Oktoba 14, mwaka 1999, wizara ya maji inafufua mradi huo ulianzishwa na kiongozi huyo.Mradi huo utakaorabatiwa na Kampuni ya China Railway Seventh Group Limited CRSG kutoka China unatakiwa kuwa umekamilika ndani ya miezi 12 na kuvifikia vijiji vinne vitakavyonufaika maji hayo.Alisema pamoja na kwamba mradi huo ulifanya kazi miaka mitatu, haukuendelea sababu ya bwawa lililokuwa limejengwa kujaa matope, wao kama wizara wataenzi juhudi na mchango wa kiongozi huyo kwa kufufua mradi huo.Akisoma taarifa ya kuboresha mradi huo, Mkurugenzi Mtendaji wa Duwasa, David Pallangyo alisema awali mradi huo ulipanga kunufaisha wananchi 23,400, lakini katika kipindi cha miaka 49 wananchi wameongezeka mara tatu na sasa wapo 76,000.Pallangyo alisema tathmini iliyofanywa na watalaamu, inaonesha kwamba chemchemi hiyo hakiwezi kutosheleza vijiji vyote 17 vilivyokuwamo kwenye mradi wa awali, lakini kinaweza kutosheleza vijiji vinne tu.  <topic>: kitaifa 